गुफा मंदिर में आरती हुई, अब तक 3 लाख से ज्यादा रजिस्ट्रेशन, पिछले साल से 10% ज्यादा
Amarnath Yatra Latest News and Update 2023 Update. Follow Amarnath Yatra Preperation Tips, Routes, Reports and Latest News On On Dainik Bhaskar  बाबा अमरनाथ यात्रा आज यानी 1 जुलाई से शुरू हो रही है। पवित्र गुफा की ओर अमरनाथ यात्रियों का पहला जत्था शुक्रवार सुबह जम्मू से रवाना हो गया था।
62 दिन की अमरनाथ यात्रा शनिवार को शुरू हो गई। आज सुबह मंत्रोच्चार के साथ आरती की गई। इस दौरान बड़ी संख्या में भक्त मौजूद थे। तीर्थयात्रियों के पहले जत्थे ने शाम को गुफा मंदिर में बाबा अमरनाथ के दर्शन किए। पहला जत्था बालटाल से सुबह रवाना हुआ। 
दोपहर बाद वे गुफा तक पहुंच गए और बाबा बर्फानी के दर्शन किए। जम्मू कश्मीर के गांदरबल में बालटाल आधार शिविर से तीर्थयात्रियों का पहला जत्था रवाना हुआ था। यात्रा को गांदरबल के डिप्टी कमिश्नर श्यामबीर ने श्री अमरनाथ जी श्राइन बोर्ड और वरिष्ठ पुलिस अधिकारियों के साथ हरी झंडी दिखाकर रवाना किया।
तीर्थयात्री आधार शिविर से दक्षिण कश्मीर में पवित्र अमरनाथ गुफा मंदिर तक 12 किलोमीटर की यात्रा करके पहुंचे। तीर्थयात्रियों का पहला जत्था शुक्रवार को जम्मू-कश्मीर के गांदरबल में बालटाल आधार शिविर पहुंचा था। उधमपुर जिले के टिकरी में काली माता मंदिर में जिला प्रशासन ने उनका स्वागत किया।
डिप्टी कमिश्नर श्यामबीर ने बताया- आज हमने यहां से यात्रियों के पहले जत्थे को रवाना किया। इसमें करीब 7 से 8 हजार यात्री हैं। श्री अमरनाथ श्राइन बोर्ड के CEO मनदीप कुमार भंडारी ने बताया कि अब तक 3 लाख से ज्यादा श्रद्धालु रजिस्ट्रेशन करा चुके हैं। पिछले साल के मुकाबले यह 10% ज्यादा है। रजिस्ट्रेशन अभी जारी है। यह यात्रा 31 अगस्त तक चलेगी।
अमरनाथ यात्रा से जुड़ी तस्वीरें...
सुरक्षा में स्नाइपर्स, एंटी-ड्रोन सिस्टम, बम और डॉग स्क्वाड टीम तैनात
ब्रिगेडियर अतुल राजपूत ने बताया कि यात्रा की सुरक्षा के लिए इंडियन आर्मी, BSF, जम्मू-कश्मीर पुलिस और ITBP साथ मिलकर काम कर रहे हैं। स्पेशल फोर्सेज ने पूरे रूट पर नजर बनाई हुई है। स्नाइपर्स, एंटी-ड्रोन सिस्टम, बम और डॉग स्क्वाड को अलग-अलग जगह पर तैनात किया गया है। इमरजेंसी के लिए रेस्क्यू टीम और हेलीपैड की भी व्यवस्था है।
बालटाल से राह आसान, 10 किमी चौड़ी रोड
बालटाल वाला छोटा रास्ता इस बार काफी डेवलप हो चुका है। 16 किमी के रूट पर 11 किमी रोड बनने से राह आसान हो चुकी है। हालांकि 5 किमी रास्ता अब भी संकरा है। यात्रा की सुरक्षा को पांच लेयर में बांटा गया है। गुफा के पास पहली बार ITBP मोर्चे पर है।
सिम से लेकर गर्म कपड़े और रेनकोट तक सब उपलब्ध
श्रद्धालुओं के लिए अच्छी खबर यह है कि बालटाल में ही 350 से 550 रुपए में एक महीने की वैलिडिटी के साथ सिम खरीद सकते हैं। यह हाथों-हाथ चालू भी हो जाती है। लंगर के आसपास ही गर्म कपड़े और ट्रैकिंग के सामान के साथ रेनकोट, छाता सब उपलब्ध है। रुकने के लिए टेंट भी 500 रुपए रोज में मिल सकेगा।
3 मीटर बर्फ हटाकर लगाए लंगर और टेंट
यात्रा मार्ग पर लंगर-टेंट का काम 10 जून से शुरू हो चुका था। लंगर वालों ने बताया कि तब 3 मीटर ऊंची बर्फ जमी थी। बर्फ हटाने के बाद ही लंगर लगा पाए। पिछले साल बालटाल से गुफा तक 16 किमी में लंगर लगे थे, लेकिन बादल फटने से हादसा हो गया था। इस बार बालटाल से संगम तक ही लंगर की अनुमति दी गई है। संगम से गुफा तक 4 किमी में लंगर नहीं लगेंगे।
जंक-फ्राइड फूड, तंबाकू उत्पाद प्रतिबंधित
इस बार सभी पड़ाव पर तंबाकू प्रोडक्ट्स की बिक्री और जंक या फ्राइड फूड पर पाबंदी होगी। दोनों रूट पर 120 लंगर हैं। हाई रिस्क वाले ढाई किमी रूट पर यात्रियों को हेलमेट लगाना अनिवार्य होगा। ये मुफ्त मिलेंगे।
स्पॉट रजिस्ट्रेशन संभव
यात्रा के लिए श्रीनगर आकर कैब के जरिए 98 किमी दूर बेस कैंप बालटाल पहुंचना होगा। ऑनस्पॉट रजिस्ट्रेशन जम्मू में शुरू हो चुके हैं। बालटाल से शुरू 800 मी. डामर सड़क बन गई है। आगे 2 किमी डोमेल तक पेवर ब्लॉक की सड़क है। वहां से बराड़ी तक 8 किमी कच्ची सड़क है। हालांकि इसे चौड़ा किया गया है। इससे आगे 5 किमी ढलान के साथ खड़ी चढ़ाई है। गुफा तक सड़क का काम जारी है।
1995 में अमरनाथ यात्रा 20 दिनों तक चली थी, इस बार 62 दिनों की है यात्रा
अमरनाथ यात्रा आमतौर पर जुलाई-अगस्त के दौरान होती है, जब हिंदुओं का पवित्र महीना सावन पड़ता है। शुरू में तीर्थयात्रा 15 दिन या एक महीने के लिए आयोजित होती थी। 2004 में, श्री अमरनाथजी श्राइन बोर्ड ने तीर्थ यात्रा को लगभग 2 महीनों तक आयोजित करने का फैसला किया।
उदाहरण के लिए 1995 में अमरनाथ यात्रा 20 दिनों तक चली थी। 2004 से 2009 के दौरान यात्रा 60 दिनों तक चली थी। इसके बाद के सालों में यात्रा 40 से 60 दिन तक चली थी। 2019 में ये यात्रा 1 जुलाई से शुरू होकर 15 अगस्त तक चलनी थी, लेकिन आर्टिकल- 370 हटाए जाने से कुछ दिनों पहले सुरक्षा कारणों का हवाला देते हुए रद्द कर दी गई थी। इस बार ये 62 दिनों की होगी।
पिछले कुछ सालों में अमरनाथ तीर्थयात्रियों की संख्या बढ़ती गई है। 1990 के दशक में हजारों की संख्या से अगले कुछ सालों में लाखों की संख्या में श्रद्धालु अमरनाथ की यात्रा पर गए। 2011 में रिकॉर्ड 6.34 लाख श्रद्धालुओं ने अमरनाथ के दर्शन किए थे।
अमरनाथ यात्रा का पुराना और नया रास्ता
अमरनाथ यात्रा का मार्ग समय के साथ बदलता रहा है। इस इलाके में सड़कों के निर्माण के साथ ही यात्रा मार्ग में भी बदलाव हुआ है। अब अमरनाथ की यात्रा के लिए दो रास्ते हैं।
एक रास्ता पहलगाम से शुरू होता है, जो करीब 46-48 किलोमीटर लंबा है। इस रास्ते से यात्रा करने में 5 दिन का समय लगता है।
वहीं दूसरा रास्ता बालटाल से शुरू होता है, जहां से गुफा की दूरी 14-16 किलोमीटर है, लेकिन खड़ी चढ़ाई की वजह से इससे जा पाना सबके लिए संभव नहीं होता, इस रास्ते से यात्रा में 1-2 दिन का समय लगता है।
अमरनाथ धाम का महत्व
अमरनाथ यात्रा पर हुए हैं 36 आतंकी हमले
यह खबर भी पढ़ें...
कैलाश दर्शन अब भारत से हो सकेंगे: उत्तराखंड में मिला व्यू पॉइंट, पवित्र पर्वत यहां से 50 किमी दूर
भगवान शिव का घर माने जाने वाले कैलाश पर्वत के दर्शन अब भारत से ही हो सकेंगे। इसके लिए अब चीन के कब्जे वाले तिब्बत जाने की जरूरत नहीं होगी। उत्तराखंड के पिथौरागढ़ जिले की 18 हजार फीट ऊंची लिपुलेख पहाड़ियों से कैलाश पर्वत साफ दिखाई देता है। यहां से पर्वत की हवाई दूरी 50 किलोमीटर है। पढ़ें पूरी खबर...